Kont ili naħseb biex nibagħtilha bukkett fjuri lil Marija u ma kontx naf x'se naqbad nagħmel. Inħobbha wisq. Imma ma nafx kif neħles minn dak l-għaġeb għarus tagħha li dejjem ikkakkmat magħha. Sfortunatament, nibża' minnu daqskemm ix-xitan jibża' mill-ilma mbierek. Jiġifieri ma tantx għandi tama li nieħu li nixtieq. Imbagħad hemm oħra ... taqbida kbira ġewwiena. Marija u l-għarus tagħha jiġġieldu dejjem fuq ċuċati żgħar, imma dejjem nar tat-tiben. Jikkalmaw u jagħmlu paċi. Tgħid inħalli kollox u nħallihom? Dil-fissazzjoni li għandi fuqha qed inħossha tikolni minn ġewwa. Wisq miġnun fuqha. Jisimni Aaron, student fl-Università ta' Malta. Ngħix f'Ħal Bużbież, post sabiħ u rurali. Kif għedt diġà, bħalissa għaddej minn ftit maltemp u ma nafx x'se naqbad nagħmel. Din Marija li semmejt minn Ħal Bużbież ukoll imma toqgħod kemxejn 'il bogħod minni. Konna mmorru skola primarja, sekondarja u anki s-Sixth Form flimkien, u dejjem konna ħbieb tal-qalb. Imma minn mindu daħal dak il-brigant, qatt ma rġajt rajtha, ħlief jekk mhux fil-pjazza b'kumbinazzjoni. U meta tilmaħni hi tispiċċa taħrab tiġri n-naħa l-oħra biex ma nilħaqx inkellimha. X'ma tinqasamlix qalbi meta jiġri hekk. Hi u l-għarus tagħha, agħar u agħar, jikkoabitaw. Ma tantx niżlitli din. Ħa nara ... Iva! Sibt fejn! Joqogħdu: "7, Harmony, Triq l-Imħabba." X'ironija! In-numru sebgħa nassoċjah mal-perfezzjoni, imma żgur mhux perfetti. U żgur m'hemmx armonija. Il-ħin kollu nismagħhom jiġġieldu. U xi ngħidu għall-imħabba? M'hemmx! Kif nista' ngħidu dan? L-aħħar li ħarbet minni l-pjazza rajtilha tbenġila f'għajnejha, u għajni mill-ewwel għokritni. Pront ġrejt lejn darhom u wara xi kwarta ndur in-numri tal-flettijiet u ndejjaq lin-nies, sibtha. Ħabbatt. Jiġi quddiemi Ian, l-għarus tagħha. Inbidel ftit mis-sena l-oħra. Widintu kważi ħamra bl-imsielet u ġismu aħdar bit-tpinġijiet. Qabel dawk ma kinux hemm. Kif jibdlek iż-żmien, hux? Iddeċidejt li dak il-ħin nagħti s-salt. Imma xi ħaġa waqqfitni. Smajt bikja u lil xi ħadd jixher. Kienet Marija. Għaraftha. Milli jidher reġa' għamel xi waħda minn tiegħu. Bid-dagħdigħa li telgħetli tajtu daqqa ta' ponn u meddejtu mal-art. Mort niġri lejn Marija biex nara x'kellha. Sibtha tokrob b'wiċċha sfreġjat u ma jintgħarafx. Kienet ukoll kisret idha l-leminija. Pront ċempilt l-emerġenza u lill-pulizija. Sadanittant, Ian, is-suppost "għarus" tagħha, kien beda jistejqer iżda l-ambulanza u l-pulizija laħqu ġew f'ħames minuti u ħaduhom it-tnejn. Waħda l-Imsida, u l-ieħor l-għassa. Bqajt inżurha kuljum dejjem b'bukkett fjuri differenti. Sirt inħobbha iżjed. Bqajt nieħu ħsiebha. Imma l-Bambin riedha għandu għax mietet waqt l-irqad. Bl-eżatt kont ilħaqtha u rnexxieli nżommilha idha għall-aħħar darba. Ian kien weħel għoxrin sena ħabs u kumpens lill-ġenituri tagħha. Illum, b'bukkett fjuri f'idi, għadni nżur lil Marija kważi kuljum biex ma ninsa qatt il-memorja tagħha. Marija Pisani, tfajla ta' dsatax-il sena, vittma ta' vjolenza ...
Ikteb rakkont li jibda: Kont ili naħseb biex nibagħtilha bukkett fjuri lil Marija ... – Matthew Tonna 10B Grp 3